Telegram
Telegram on 2013. aasta jaanuarist tegutsev Eesti veebiväljaanne, mis avaldab alternatiivuudiseid ja -artikleid pseudoteadusest, alternatiivmeditsiinist, vandenõuteooriatest, alternatiivrahadest jms. Väljaande juht on Hando Tõnumaa ja peatoimetaja Mariann Joonas. Domeen telegram.ee on registreeritud Hando Tõnumaa nimele. Portaali peatoimetaja Mariann Joonas on öelnud, et toimetus lähtub oma töös missioonitundest. "Meie siiras soov on pakkuda eestlastele infot, mida nad peavoolumeediast ei leia. Kõigi mõttemaailma avardada ja seeläbi Eestis asju muuta". Telegram.ee sai Ettevõtluse Arendamise Sihtasutuselt starditoetusena 5000 eurot. 2014. aasta mais peatas Telegram finantsraskuste tõttu tegevuse, kuid hiljem siiski jätkas. 2015. aastal hakkas Telegram ilmuma ka paberil kvartaliajakirjana, esiknumber käsitles muuhulgas lameda Maa teooriat. 2015. aastal teatas vastloodud Eesti Konservatiivse Rahvaerakonna (EKRE) esimees Mart Helme Haapsalu osakonna asutamiskoosolekul Telegramiga sõlmitud kokkuleppest partei uudiste vahendamiseks. Peatoimetaja Mariann Joonas eitas koostöölepingut: "See poleks kindlasti mõistlik, kuidas saab üks väljaanne olla sõltumatu, kui ta on mingi teatud erakonna häälekandja." Samuti eitas lepet EKRE juhatuse liige Urmas Espenberg. 2015. ja 2016. aastal korraldas Telegram Tallinnas Salme kultuurikeskuses konverentsi. Telegrami konverentsidel on esinenud Ingrid Peek, Toomas Trapido, Saale Kareda, Elver Loho, Jaan Tätte juunior jpt. 2016. aastaks langes portaal taas rahalistesse raskustesse ning selle anonüümseks jääda soovinud omanik esitas pankrotiavalduse. Omaniku esindaja advokaat Kaido Künnapas teatas, et omaniku hinnangul rikub juhatuse liige Hando Tõnumaa juhatuse liikme kohustusi ning osaühingu vara võib olla omastatud, tekitades kahju ettevõttele ja selle osanikele. Tõnumaa nimetas pankrotiavaldust sotsiaalseks ja ajakirjanduslikuks eksperimendiks. Mai lõpus kuulutas Harju maakohus välja portaali omanikfirma OÜ Telegram pankroti ettevõtja Toomas Laanpere avalduse alusel. Laanpere on kinnitanud, et temal üksi on nõudeid 100 000 euro suurusjärgus. Telegram OÜ võlausaldajate seas on ka tuntud ärimehed Alar Tamming ja Viktor Siilats. Septembris kinnitas kohus pankrotihalduri jaotusettepaneku, mille kohaselt jääb enamik nõudeid rahuldamata, kuna ettevõttesse oli jäänud reaalset vara vaid 298 eurot, nõudeid oli aga 50 780 euro ulatuses. Varem on portaali peatoimetaja avalikus pöördumises teatanud: "Ma maksan endale ja veel mitmele töötajale palka mustalt, kuna meie eelarves ei ole nii palju raha, et maksta Eesti riigile makse." 2017. aasta alguses nimetati portaali kontaktandmeis väljaandjaks Ulmefilm MTÜ-d. "Vaatamata finantsraskustele on Telegram alternatiivmeedia niši hõivamisel ja selle märkimisväärsel laiendamisel olnud väga edukas," kirjutas portaali tegevust 2016. aastal Vikerkaares analüüsinud Marko Uibu. Tema andmeil külastas portaali tipphetkedel nädalas üle 110 000 lugeja ning 2016. aasta mai lõpunädalal oli Telegram Metrix Stationi jälgitavate Eesti veebilehtede seas 53. kohal, edestades teiste seas ka Tartu linna ja Tallinna lennujaama. Veebileht Skeptik.ee andis Telegram.ee-le ja Hando Tõnumaa-le aasta 2013 umbluu preemia.